LidanRubinov/Halacha-QA huggingface dataset:
שאלה: דיבור עם בנות של שבט מאומץ : אני בחורה נשואה. יש לנו ביישוב משפחה מאמצת. זוג 2 שאימצו את השבט שלנו בכיתה ט. הקשר נמשך עד היום. כאשר אני פוגשת אותם עם חברות או לבד, הבעל מתחיל לפתח שיחה עם אחת הבנות בצד. וכאשר הוא מדבר זה נראה כאילו הוא מנסה להתחיל איתה וכאילו היא מוצאת חן בעיניו (גם אם זה ליד אישתו). זה יכול להיות ברחוב, במכולת, באמצע חתונה וכו. הבנות בשבט כבר בנות 22. חלקן נשואות ועדיין הוא מוצא לנכון להתחיל לפתח איתן שיחה. הבחור הוא בוגר ישיבה גבוהה והם מחשיבים את עצמם לדתיים מאוד!! האם אין עם זה בעיה? האם השיחות לא אמורות להיות יחד עם אישתו או רק עם אישתו? בפרט שחלק מהבנות נשואות? האם אין בעייה של הסתכלות על אישה שלא שלך?
תשובה: יש בעיה בהתהגות של אותו איש. אין מקום לשיחות אישיות בינו לבין הבנות. יתכן שהוא בחור חברותי שאין לו כוונות רעות ואף על פי כן אין זו התנהגות ראויה. ומן הנכון להעיר לו על כך.
שאלה: לישון עם סבתא ובן דוד: סבתא שלי גרה לבד כבר כחצי שנה (מאז שסבא נפטר), אנחנו דואגים שכל לילה משהו יישן איתה. לפעמים יוצא שאני (בת 16) ואחד הדודים או בני הדודים באים יחד. אני יודעת שיש בעיה שנישן כולנו באותו בית, אבל שאלתי היא, האם מותר שסבתא ואני נישן בחדר נעול יחד והוא יישן בחדר מרוחק?
תשובה: בעיקרון, ההלכה היא שאסור להתייחד גם עם שתי נשים. אולם אם אחת מהנשים הללו היא מהקרובות שמותר להתייחד איתן אז מותר להתייחד איתן. ולכן אם מדובר בדוד שהוא בן של סבתא שלך או בבן דוד שהוא נכד, אז אין בעיה. אולם אם מדובר בדוד שהוא חתן של סבתא שלך, אז אסור לו להתייחד עם שתיכן.
שאלה: להחליף כרטיס אשראי בתשעת הימים: קיבלתי מהבנק לפני מספר ימים כרטיס אשראי נוסף. א. האם מותר לאתחל אותו בתשעת הימים? (אין זה דחוף כיוון שברשותי כרטיס אשראי נוסף) ב. האם מותר בתשעת הימים להעביר את כל הוראות הקבע מכרטיס האשראי הישן לחדש שקיבלתי?
תשובה: א. מותר, להיפך - אדם עצוב כשמורידים לו מחשבון האשראי. ב. מותר - אין בזה שמחה מיוחדת.
שאלה: שירה בשמונה עשרה: האם מותר לנגן ולשיר בפה בשעת תפילת שמונה עשרה בלחש לעצמי בכדי לעורר כוונה? האם מותר גם בחזרת הש"ץ?
תשובה: על פי הזוהר הקדוש, בתפילת שמונה עשרה טוב שאדם לא ישמע אפילו את קולו שלו. אולם על פי חכמי הפשט והפוסקים - אין מניעה כי אדם ישמע את קולו שלו, ובתנאי שלא יפריע לאיש מהמתפללים. לכן אין איסור לשיר לעצמך את מילות התפילה, ואולי אדרבה טוב שתעשה כך במידה וזה מעורר אותך לכוונה, אולם כאמור בתנאי שלא יפריע למתפללים מסביב. לגבי חזרת הש"ץ - העיקר הוא לשמוע את הש"ץ בתפילתו, אם תשיר לכאורה לא תהיה קשוב לש"ץ. אם תצליח לשמוע את הש"ץ והשירה תהיה לעצמך באופן שלא תפריע לאיש - אין מניעה.
שאלה: אנטיביוטיקה בתשעה באב: שלשום (יום שלישי) חליתי בדלקת גרון חריפה שהייתה מלווה בחום גבוה וכאבי גרון שלצערי אני עדיין סובלת מהם. הלכתי לרופאה והיא נתנה לי אנטיביוטיקה לטיפול בעניין. האנטיביוטיקה היא ל10 ימים פעמיים ביום. וכידוע אסור להפסיק את הטיפול באמצע. אז יש לי כמה שאלות: א. איך אני אמורה לנהוג בתשעה באב המתקרב שנופל בתוך עשרת הימים של האנטיביוטיקה.מבחינת לקיחתה. ומבחינת הצום כצום. ז"א בערב בוודאי ניתן לצום ולקחת בבוקר וממש לפני הצום. וביום למחרת בערב כבר יוצא הצום והשאלה היא בעצם לגבי הבוקר. ב. את כדורי האנטיביוטיקה אני מתקשה לבלוע. לכן אני מרסקת אותם והטעם נורא ואיום. לכן אני נעזרת בשתיה כדי להעביר את כל האבקה ולבלוע. ובאמת שניסיתי אין לי אפשרות אחרת לצרוך את האנטיביוטיקה. האם ניתן לעשות כך גם בצום? אשמח לתשובה מהירה ויישר כח על ההיענות. מראש.
תשובה: עדיף לקחת את הכדור המרוסק בלי מים. אם את לא יכולה, תרסקי אותו לתוך קצת מים ותבלעי ביחד. הרב חיים כץ
שאלה: משיח וגאולה - מתי?: לפני כמה זמן שמעתי ממישהו שהיה בשיחה של הרב אמנון יצחק, שנאמר שם ע"י הרב אמנון יצחק שהמשיח יגיע כמה ימים אחרי תשעה באב עוד השנה. האם אפשר להאמין לדבר כזה, הרי מצד אחד אסור לחשב את הקץ ומצד שני זה נאמר ע"י תלמיד חכם גדול. אשמח לשמוע את דעתו של כבוד הרב.
תשובה: תפח רוחם של מחשבי קצין.
שאלה: למלא פרטים פעמיים ולקבל דוגמית: יש מידי פעם חברות שמציעות למלא פרטים באינטרנט ולקבל דוגמית מהמוצרים שלהם. האם מותר למלא יותר מפעם אחת וכביכול להרוויח על חשבון אותה חברה?
תשובה: אדם ישר לא יעשה דבר כזה.
שאלה: אפיית תבשיל חלבי לאחר בישול בשרי: האם מותר לאפות בתנור תבשיל חלבי לאחר שאפיתי בו תבשיל בשרי מכוסה? (אנחנו ספרדים)
תשובה: כן, רק תשאיר את התנור דלוק על חום גבוה כעשר דקות כשהוא ריק.
שאלה: התרת נדר ביום חול: לפני שנה בערך נדרתי 3 פעמים את אותו נדר ולא קיימתי כי לא הבנתי את הכובד של נדר שאלותי הם : א. האם אני יכולה להתיר את הנדרים ביום חול ולא רק בראש השנה וכיפור? ב. ואם זה רק בימים אלה אז זה אומר שעלי לקיים את הנדר עד שאוכל להתירו? ג. האם אחרי שאתיר את הנדרים הנדרים יותרו כלא היו? אוכל להיות רגועה?
תשובה: אפשר להתיר את הנדרים גם במשך השנה. עד ההתרה הנדר חל. פני לרב באזור מגורייך שיעזור לך בהתרת הנדרים.
שאלה: שינה לכיוון המזוזה: האם אסור לישון עם הרגליים לכיוון המזוזה?
תשובה: מותר. הרב בנימין במברגר
שאלה: להפסיק את התפילה בגלל דיבורים: 1. אם בבית הכנסת יש הרבה אנשים שמדברים במהלך התפילה כך שקשה להתרכז ולשמוע קדיש ואת החזן, האם אני יכול לקום ולעצור את התפילה כאשר אף אחד לא עושה זאת למרות שזה אכן מפריע לעוד מתפללים? 2. ומה הדין כאשר אותם מדברים קבועים צועקים על אותו אחד שמעיר ועצר את התפילה "למה הוא מעיר", האם מותר? בבקשה אם אפשר גם מקור.
תשובה: 1. אתה יכול לעשות זאת. 2. מותר
שאלה: מלווה מלכה עם לחם: האם סעודת מלווה מלכה חייבת לכלול לחם?
תשובה: לכתחילה טוב לעשות סעודה רביעית על פת, אך אם אינו יכול לאכול לחם יכול לצאת ידי חובה גם במזונות, ואם גם זה לא יכול אפשר לצאת ידי חובה אפילו בפירות וכדו'.
שאלה: טבעת נישואין לבן תורה: כידוע יש מושג כזה שנקרא טבעת נישואין לגבר. לאחרונה נראית תופעה שגם בני תורה שמתחתנים עונדים לאחר החתונה טבעת נישואין. האם זה מותר? אם מותר, האם ראוי לבן תורה-אברך לענוד טבעת?
תשובה: לפי דעתי וודאי שזה לא ראוי. כל העניין הזה נלקח מהגויים ואין בזה שום דבר, לא טעם ולא ריח.
שאלה: לא יודע איך להתמודד עם הטענה: יש לי שאלה בקשר למה שמובא במסכת תענית על מנהג בנות ישראל הכשרות שהיו מחוללות בכרמים וכ ו. פגשתי מישהו באוטובוס (הוא טוען שהוא דתי-לאומי) שקרא תיגר על הגמרא ומוציאי לעז על הראשונים וטוען שגם היום אסור לבנות לרקוד כאשר בנים מסתכלים עליהם(אפילו אם הם לבושות צנוע) מכיוון שזה בעייה של צניעות. מה עונים על דבר כזה? ניסיתי להסביר שאם הם לבושות צנוע ע"פ הדין אין בעיה, הראתי לו שזה לא כתוב בשום מקום בשולחן ערוך שאסור לבנות לרקוד בפני בנים, אמרתי לו שזה היה מנהג ישראל וכך נהגו, הראתי לו שכך מובא בגמ במס תענית ומי אנחנו שנוציא לעז לעז על הראשונים וכ ו אבל זה לא כל כך עיניין אותו הוא אפילו לא התייחס לטענות, הוא טען שזה בעיה של צניעות ולכן גם היום אסור לבנות לרקוד (גם אם הם לבושות צנוע) ושכל שכן שאסור לבנים להסתכל עליהם. מה עונים לבן אדם כזה?
תשובה: צודק אותו יהודי שאמר שיש איסור להסתכל על נשים בשעה שהם רוקדות. יש בכך איסור הסתכלות על נשים. אם חכמים אסרו להסתכל על נשים בעת שנשים מכבסות כל שכן בעת שנשים מרקדות. מה שמתואר במסכת תענית בכל מקרה דורש הסברה. עיקר מה שמפריע זה לא הסתכלות בעת המחולות אלא על הצורה המוזרה של בחירת נשים. כנראה המושגים הרוחניים הנפשיים ודרכי הקמת המשפחה בדורות קודמים שונים מהמושגים שאנו מכירים. לכן אין ללמוד הלכות ממציאות חיים שונה. הרי הלכות צניעות משתנות לפי הזמן והמקום. בגמ' מסופר על אמוראים שהיו נושאים נשים על כתפיהם לשמחם בעת חתונה. האם נוכל להורות מכך משהו לדורנו. מסופר על רבי יוחנן שהיה יושב בשערי בית הטבילה. ועוד סיפורים רבים. גם לגבי אותו מאורע במסכת תענית אנו לא יכולים לדעת מה היה האקלים הרוחני שאיפשר את המחולות של הנשים ומתוך כך הקמת משפחות. אולי היה שם יראת שמים כל כך גדולה שלא היה כלל סרך של חוסר צניעות בכל מה שנעשה. אם כן, מחד אנו לא מוצאים לעז על הראשונים. אולם מאידך, אין אנו יכולים ללמוד משם הלכות. הלכות נלמד מהשולחן ערוך, נושאי כלים ושימוש תלמידי חכמים שנמצאים בדורנו. גדולי התורה וההוראה אוסרים להסתכל על נשים בעת שהם רוקדות.
שאלה: המקור לעליית נשמה: מה המקור בתורה לעליית נשמה ואיפה זה מוזכר בזוהר?
תשובה: אינני מבין מה כוונתך האם אחרי הפטירה- כתוב על כך בקהלת כי הרוח תשוב אל האלוקים אשר נתנה. ואם בחיים ע"י השתדלות במצוות. נזכר בזוהר פרשת משפטים בתחילתה.
שאלה: שירותים ציבוריים: האם מותר להתפנות בשירותים ציבוריים במשתנות שאין ביניהם מחיצה והם סמוכות אחת לשניה, שהרי מרן בשו"ע בסימן ג כותב "שצריך להתרחק עד שחבירו לא יראה את פירועו"?
תשובה: כשיש צורך בדבר מותר, ושם בשו"ע סי' ג' מדובר על גדולים.
שאלה: בריכה תשעת הימים: אני יודעת שבימים אלו עדיף להמנע משחייה בבריכה ים אך רציתי לדעת, האם יש הלכה כתובה שאסור ללכת לים בריכה בתשעת הימים?
תשובה: בוודאי. בריכה וים הם בגדר רחיצה ובימים שנהגו שלא להתרחץ גם אסור ללכת לים ולבריכה. דין איסור רחיצה מופיע בשולחן ערוך אורח חיים, סימן תקנא, סעיף טז. והמגן אברהם הוסיף, שמי שלא רגיל לטבול במקווה, לא יטבול אפילו לכבוד שבת. ולכן כתבו הפוסקים שאף ללכת לים ולברכה אסור. אמנם מי שיש לו עניין בריאותי חיוני יכול להקל עד השבוע שחל בו.
שאלה: התעמלות עם מוסיקה: מעיון בשאלות קודמות הבנתי ששיעורי התעמלות בליווי מוסיקה אסורים בשבוע שחל בו ט באב אך- האם אני יכולה להצטרף לשיעור אירובי (עם מוסיקה כמובן) בי באב בבוקר? מה בדבר שיעור מלווה במוסיקה-לא אירובי?
תשובה: בי' באב בבוקר מותר.
שאלה: צום תשעה באב -תחילת הריון : אני בתחילת הריון (שבוע 10) יש לי בעיה של הקאות בבקרים והרגשה מאוד לא נעימה שאם אני לא אוכלת אז אני ממש מרגישה רע ורציתי לדעת כיצד עליי לנהוג בצום ברור לי שאתחיל לצום אבל איני יודעת איך ארגיש אודה לכם מאוד אם תייעצו לי מה עליי לעשות ויום טוב.
תשובה: בתשעה באב מותר לך לאכול משום שאת מוגדרת כחולה. הרב חיים כץ
שאלה: הלימוד בתשעה באב: ראיתי שכדי שלא להסיח את הדעת מהצום ומהאבלות אסור ללמוד תורה. מה לעשות כאשר זה ממש קשה להסיח את הדעת והצום מאוד קשה, האם מותר להתעסק בדברים שונים או שאולי עדיף ללמוד תורה (בדברים האסורים בט באב)?
תשובה: אם יש לך אפשרות ללמוד תורה בדברים המותרים, עדיף. אם לא, עדיף להתעסק בדברים שונים ולא ללמוד תורה בדברים האסורים. הרב חיים כץ
שאלה: תרופה הומיאופטית בתשעה באב: האם מותר לקחת תרופה הומיאופטית בצום תשעה באב? מדובר בטיפות על בסיס מים וכמות מזערית של מיצוי אלכוהולי מצמחים, כאשר ההמלצה היא של 4 טיפות כאלה, ארבע פעמים לאורך היום. אין לטיפות טעם כלשהו. (השאלה עלתה כי בניגוד לתרופות כימיות, לא מצאתי התייחסות לתרופות הומיאופטיות). ב מראש ובציפיה לגאולה שלמה במהרה.
תשובה: אם אפשר להימנע, יותר טוב. אם אי אפשר, מותר. הרב חיים כץ
שאלה: לארוז בתשעת הימים: 1. האם מותר לארוז בתשעת הימים לקראת מעבר דירה שצפוי לאחר תשעה באב? 2. במידה שלכתחילה אסור - האם היה ניתן להתיר בעקבות עזרה משמעותית שהיינו יכולים לקבל מקרובי משפחה דווקא בתשעת הימים? ושנזכה שנה לחגוג כבר בבית המקדש.
תשובה: לארוז בתשעת הימים מותר. בתשעה באב אין לארוז.
שאלה: חציצה בטבילה: א. אם יש לכלוך ברגל מתחת לציפורן וקשה להוציא אותו, האם זה נחשב חציצה כאשר אני טובל לעליה להר הבית? ב. אם יש לי קילופים בעור האם זה נחשב חציצה כאשר אני טובל לעליה להר הבית?
תשובה: א. אצל איש, כיוון שאינו מקפיד, זה לא נחשב חציצה. ב. לא.
שאלה: בקשת סליחה ממישהו שאין לי גישה אליו: א. לפני מס שנים, לבושתי ולחרפתי, קראתי לרב גדול במס כינויים בעקבות תמיכתו בעבר בהסכמי אוסלו. אין לי גישה אליו כדי שאוכל לבקש סליחה. מה עליי לעשות כדי לעשות על כך תשובה? ב. לפעמים אני פוגע מעט בחברים, אך אם אבוא ואבקש מהם סליחה, הם יענו בביטול "שטויות!" (בגלל שזה דבר קטן, או בגלל שעבר זמן מאז הפגיעה). יש לבקש על כך סליחה?
תשובה: המחאה הייתה נכונה כי הוא נהג שלא כשורה, אולם ייתכן והגזמת בפגיעה באותו רב. אם כך המצב ואינך יכול לגשת אליו, אתה יכול לשלוח לו מכתב בו אתה מבקש סליחה על הפגיעה שפגעת בו.
שאלה: חתונה בחול המועד סוכות: האם מותר להתחתן בחול המועד סוכות?
תשובה: לא מתחתנים בחול המועד משום שאין מערבין את שמחת החג בשמחת החתונה.
שאלה: כיסוי ראש לאחר החתונה: הכרתי מישהי בעלת מידות טובות ויראת שמים, אולם יש לה מספר דברים שהיא לא מוכנה להתפשר עליהם, וביניהם שרוולים ארוכים וכיסוי ראש. לגבי צניעות השרוולים באתי לקראת ומקווה שעם הזמן היא תשתכנע להאריך. אולם כיסוי הראש מאוד מפריע לי שהיא לא מעוניינת כלל לשים. גם לא חצי כיסוי ובטח שלא פאה. אמרתי לה בואי נלמד מה טעמים לדבר, אך היא לא מעונין גם לדעת מה טעם הכיסוי ולהיפך היא רואה בזה עינוי, כיעור ואי נוחות בלשון המעטה. לומר לה "שכל כבודה בת מלך פנימה" - לא עובד עליה. מה לעשות? לוותר אל מול שאר מעלותיה ולהתחתן בכל זאת? אציין, שיש בה צניעות וביישנות רבה, מקיימת תפילות ומעוניינת בבית דתי.
תשובה: היא לא מכשילה אותך בעניני חיי המשפחה, כגון: טהרת המשפחה, או מטבח כשר, שהם דברים בהם לא ניתן להתפשר כלל. מה שמדובר פה שהיא לא מקפידה על תחום מסוים של צניעות. אם מדובר על ביטול שידוך לגמרי, בגיל שלך אני חושב שלא לבטל אותו ואולי בכל זאת תצליח במשך הזמן לשכנע אותה.
שאלה: מכירת צמידים לצדקה בתשעת הימים: האם מותר למכור צמידים לשם צדקה בתשעת הימים?
תשובה: נהוג למעט במשא ומתן אבל לשם מצוה ניתן להקל.
שאלה: צום תשעה באב לנשים: לכם אני מתכוונת בע"ה לצום את הצום של תשעה באב מחר. אני חוזרת בתשובה ואינני יודעת אילו תפילות יש לנשים בבית בצום זה, מה עליי להתפלל? אני נשואה מזה חודש וחצי, מותר לי לצום ולהתענות נכון? וללכת לכותל מחר-ערב תשעה באב כשאני נידה?
תשובה: אין תפילה מיוחדת לנשים. בערב תלכי לבית הכנסת ותוכלי לשמוע את קריאת מגילת איכה לאחר הקינות. בבוקר תתפללי שחרית ללא תחנון ותאמרי קינות לפי הכח והיכולת שלך. אין חובה לומר את כל הקינות, תבחרי קינות שאת מתחברת אל תוכנן. את צריכה לצום אלא אם כן יש לך בעיה רפואית והרופא אינו מאפשר לך לצום. כשתהיי בהריון תשאלי רופא ואחר כך רב האם את יכולה לצום. כל מקרה לגופו. את יכולה ללכת לכותל. שתזכי למאמר חכמינו: "כל המתאבל על ירושלים, זוכה ורואה בבניינה". הרב בנימין במברגר
שאלה: קרוטונים תעשיתיים: קרוטונים תעשיתיים שנאפו מבצק מיוחד לקרוטונים-מה ברכתם?
תשובה: לא מברכים עליהם המוציא.
שאלה: זכירות בט  באב: האם חייבים בט באב לומר את "ששת הזכירות" ו"עשרת הזכירות"? והאם חייבים לכוון באמירת ה"זכירות" האלו?
תשובה: נראה שאין לומר פסוקים אלו בתשעה באב מאחר ויש בהם עניין של לימוד תורה ואינם מסדר התפילה. לכוון למצוות אלו מותר אולם לא להרהר בפסוקים.
שאלה: קינות בתשעה באב: אם אני לא הולכת לבית הכנסת, איזה ספר אני יכולה לקרוא בו קינות לתשעה באב, ואילו קינות? סליחה על הבורות.
תשובה: יש ספר קינות ובו מרוכזות כל הקינות לתשעה באב. באתר דעת יש את ספר הקינות לפי מנהג אשכנז - בברכת התורה, WWW.Yeshiva.org.il
שאלה: מכירת סיגריות: האם יש בעייה הלכתית למכור סגריות?
תשובה: יש בזה סיוע לעבירה על איסור ונשמרתם מאד לנפשותיכם.
שאלה: טיפול שיניים בתשעה באב: אמא שלי קבעה לי ביום של הצום בטעות תור למרפאת שיניים עבור סתימה. במהלך הטיפול אני צריכה לשטוף את הפה ולצחצח את השיניים. מה עלי לעשות בנידון?
תשובה: אם יש אפשרות לדחות. אם אי אפשר, להקפיד שלא לשתות ממים אלו. הרב חיים כץ
שאלה: "פרי גפנה" על יין מחו"ל: מי שטעה וברך בברכת מעין שלוש על הארץ ועל פרי גפנה וראה אחר כך שהיין מחו"ל, האם צריך לחזור ולברך?
תשובה: לא צריך לחזור לברך, וכך גם במקרה הפוך שאומרים פרי הגפן על יין מהארץ, כיוון שלא מדובר במשהו מהותי שפוגע בעיקר הברכה.
שאלה: מי הוא תורני לאומי: הרבה זמן לא ממש הסתדרתי עם המילה תורני - לאומי אבל ידעתי להביע ממש את הנקודה שאולי (אני לא יודע) בעייתית. אני יסביר את זה כך: פלוני הוא יהודי ירא שמיים וירא חטא, ממש ומדקדק בהלכה, ממש צדיק. אך דעותיו לא ממש מסתדרות עם הדעות המקובלות אצלנו. הוא נחשב לבנאדם די פתוח עם דעות הלכתיות ופוליטיות אחרות מאשר אצלנו (הציבור שנקרא תורני לאומי). אז מי הוא פלוני הזה? אני יוכל להגיד שהוא תורני - לאומי? אם אני יגיד "הציבור התורני לאומי" - הוא יחשב באותו ציבור? אם לא אז - אותו יהודי הוא פחות תורני מאיתנו? ואם הוא לא פחות תורני מאיתנו אז - למה אנחנו נקראים הציבור התורני והוא לא?
תשובה: כשמדברים על ציבור לא מתייחסים לחריגים. מדובר על מה שנחשב בדרך כלל תורני. אין הכוונה להוציא משהו מכלל הציבור. וגם אין כוונה לנכס מישהו להיות חלק מן הציבור. אולם מותר להתייחס למאפיינים שכיחים של קבוצת אנשים.
שאלה: לשון הקודש: למדתי שבתורה אין מילים נרדפות ולכל מילה יש משמעות עמוקה ומיוחדת ולכן ברצוני לשאול, מה ההבדל בלשון התורה בין המילים "אני" ל - "אנכי"?
תשובה: המלבי"ם בספרו "יאיר אור", העוסק המילים נרדפות בתנ"ך, מסביר: המילה אני נאמרת כשאין חידוש. כמו שאומרים "אני ה' - אני ולא מלאך", אני ולא אחר. המילה אנכי באה לומר שיש חידוש או התנגדות. אנכי יושב בבית ארזים ואילו ארון האלוקים באוהל (על פי שמואל ב, פרק ז, ב) או אנכי עושה את המעשה למרות שלא מתאים ולא ראוי לי מעשה זה.
שאלה: איך לצום בתשעה באב: אני בחור מתחזק העובד כמאבטח במערכת בביטחון ורוצה לצום מחר אך המעביד שלי לא משחרר אותי. מה העצה הכי טובה בשבילי?
תשובה: אין איסור לעבוד בתשעה באב אלא שיש לצום גם אם עובדים. אם תרגיש שכשירותך לעבודה הביטחונית נפגמת כתוצאה מהצום יהיה מותר לך לשתות מים "פחות מכשיעור", כלומר: 30 סמ"ק בהפרשים של 5 דקות בין שתיה לשתיה. הרב חיים כץ
שאלה: לעבור לכיסוי ראש עם פוני: אבקש לקבל תשובה מאת הרב זלמן ברוך מלמד כי הוא הפוסק שלי רציתי לשאול מס שאלות בנושא: 1. מאז החתונה (שנתיים וחצי) אני ב"ה שמה כיסוי ראש מלא כלומר לא רואים אפילו קצת פוני מקדימה (2 אצבעות). לפני החתונה ידעתי שזה מותר מבחינה הלכתית והחלטתי להחמיר על עצמי ולכסות הכל מחשש שכיסוי הראש יברח מעבר למה שמותר במשך היום וגם כי זה היה יותר יפה בעיני. כיום אני רוצה לפעמים לשים כיסוי ראש כאשר כן רואים קצת את הפוני מקדימה (כמובן מה שמותר ע"פ ההלכה בלבד- 2 אצבעות) אך איני יודעת האם מותר לי כיוון שבתחילה החמרתי על עצמי וזה נותן לי תחושה של ירידה ברמה הרוחנית בגלל ההחמרה למרות שזה ממש לא כך במעשה והיחס לכל שאר ההלכות חס וחלילה. רציתי לשאול האם יהיה מותר לי לשים לעיתים את הכיסוי ראש כשהשיער קצת מגולה מקדימה? יש לציין כי לבעלי זה לא ממש עקרוני העיקר שזה יהיה מותר הלכתית. 2. בנוסף רציתי לשאול האם מותר לי לברך להתפלל בבית בלי כיסוי ראש או עם כיסוי ראש חלקי? וכן האם מותר לבעלי להתפלל או לברך לידי כשאני בלי כיסוי ראש (כמובן רק כשאנחנו מותרים).
תשובה: יש מקילים אם זה שתי אצבעות לא יותר. ואם השערות הם על המצח שלא במקום גידולם יותר קל. ואולם כמובן המהודר לכסות את כל השער. אך הידורים יש לעשות רק אם שמחים בהם ואם יש קושי אפשר לסמוך על המקילים. לאשה מותר להתפלל ללא כסוי ראש בביתה. גם לבעל אסור להתפלל כנגד שער של אשתו.
שאלה: טריפה בעופות קטומי מקור: האם יש בעיה של טריפה בעופות בימינו שקוטמים את המקור? והנה הקטע שמתאר את הקיטום: ניצולות המיון: קיטום המקור נקבות שעברו את המיון מועברות למשק שיחזיק בהן עד שיגיעו לבגרות מינית, אז יועברו לכלובים למשך שארית חייהן. אולם קודם לכן דואגים למנוע מהן לנקר זו את זו למוות בעתיד. בתנאים טבעיים מגלות תרנגולות אך מעט תוקפנות זו כלפי זו, והן מפתחות הירארכיה חברתית, החוסכת את רוב גילויי התוקפנות. התפתחות זו נשללת לחלוטין במשק המתועש, בתנאי הצפיפות הקיצוניים וללא גירויים. האלימות בין התרנגולות חמורה עד כדי כך, שהחקלאים אינם רואים אלא פתרון אחד: קיטום (חיתוך) האיבר התוקף - המקור. עבודה זו נערכת תחת לחץ זמן, אף על פי שקשה לבצעה במדויק גם בעבודה איטית: קיטום המקור העליון במקום מדויק ובמשך פרק זמן מדויק. הפועל אוחז באפרוחית ותוחב את מקורה לתוך מכשיר, המכיל להב מתכת מלובן. הטמפרטורה הגבוהה נועדה למנוע את הדימומים, הנגרמים מחיתוך באמצעות להב קר. כך נפגעות אפרוחות רבות מקיטום קרוב מדי לנחיריים, צריבה או חיתוך של הלשון, התכת החרטום או מעיכתו. בימים שלאחר הקיטום ממעטות האפרוחות לאכול. במשך שבוע-שבועיים נוטות רבות מהן להקיא, וגם הפצעים נפתחים ושבים לדמם כאשר הן מנקרות בשקתות ובאבוסים. חלקן מפתחות רקמות צלקת גדולות, ונראה שהן סובלות מכאבים כרוניים. בזה לא תמה התקפת החקלאים על מקורי התרנגולות - במשקים רבים נהוג קיטום נוסף בגיל מבוגר יותר.
תשובה: התיאור מזעזע אולם זהו נושא בפני עצמו. קטימת המקור אינה מטריפה.
שאלה: לימוד מוסר בתשעה באב: האם מותר ללמוד מסילת ישרים, או ספרים אחרים המעוררים לעבודת המידות - בתשעה באב?
תשובה: אסור, זה לימוד תורה. מותר ללמוד רק דברים שעוסקים בחורבן ובאבלות.
שאלה: תהילים לרפואת תינוק שאין לו שם: באיזה שם להתפלל לרפואת תינוק שעדיין אין לו שם?
תשובה: יש לייעץ להורים שיתנו לו שם כדי שיהיה אפשר להתפלל עליו. הרב חיים כץ
שאלה: מקום שנהגו בתשעה באב: תפילת שחרית אני מתפלל במניין "נץ" שבו מתעטפים בטלית ומניחים תפילין בתשעה באב כמנהג ירושלים, אף הגדיל הגבאי בהלכה היומית לקרוא מה"ילקוט יוסף" שיהיה מנהג אחיד בקרב המתפללים ולא יווצר מצב של "לא תתגודדו". כיצד עלי לנהוג כאשכנזי הנוהג להתעטף ולהניח רק במנחה?
תשובה: אם יש אפשרות להתפלל במניין אחר, אפילו מאוחר, יש להעדיף. אם אין אפשרות כזו, תנהג כמותם. הרב חיים כץ
שאלה: ברכה על כוסמת מבושלת: מה מברכים על גרגרי כוסמת שבישלו אותם שלמים ונאכלים שלמים מבושלים?
תשובה: בורא פרי האדמה.
שאלה: זמן מנחה גדולה: ברצוני לדעת באיזה שעה מותר להתפלל מנחה גדולה?
תשובה: אני מצרף לך קישור ללוח השנה הנמצא באתר: בברכת התורה, WWW.Yeshiva.org.il
שאלה: סרט רגיל בתשעה באב: האם מותר לראות סרטים רגילים כדי להעביר את הצום ולהרגיש טוב יותר בתשעה באב? (קשה לי ללמוד)
תשובה: צום תשעה באב הוא יום אבל ואין להסיח את הדעת מהאבלות ביום זה. סרטים על השואה, על החורבן או על גוש קטיף, יש להניח שמותר. הרב חיים כץ
שאלה: כותב בשמאל ורוב מלאכתו בימין: אני כותב ביד שמאל ואת כל שאר הדברים עושה בימין, והתרגלתי להניח תפילין על יד ימין כפסק הרמ"א. ראיתי בספר של חב"ד, ששם האדמו"רים בעצמם חלוקים בנושא, שראוי לאדם כזה להניח אחר התפילה ביד שמאל ללא ברכה ולומר שמע ישראל וכדו. א. האם ראוי שאתחיל לנהוג כך? (ואם כן- להפוך את התפילין שלי ולהניח?) ב. מה אני נחשב לגבי שאר ההלכות- לולב, חליצת תפילין ביד החלשה וכו?
תשובה: הגר"א הכריע כדעת המחבר, שלכתיבה אין עדיפות על שאר המלאכות, ולכן מכיוון שאת רוב המלאכות אתה עושה ביד ימין עליך להניח תפילין ביד שמאל. א. זהו מנהג יפה לצאת ידי כל השיטות. ב. תלך אחרי רוב המלאכות.
שאלה: לצום עם בעיה בבלוטת התריס : רציתי לדעת מה עליי לעשות בצום. אני סובלת מתת פעילות של בלוטת התריס ולוקחת כדורים כל יום. אני סובלת מחולשה תמידית עייפות והרבה פעמים מרגישה שעומדת להתעלף כל זה במנוחה ואוכל ושתיה ביום רגיל חוץ מזה אני סובלת מאנמיה מחוסר ברזל ברל וכל הערכים של הכדוריות נמוכות שגם היא גורמת לי לסחרחורות ולהרגשה לא טובה ביום יום. בצומות אני כלל לא מרגישה טוב במצב של חצי עילפון במיטה וכאבי ראש חזקים מאוד לא מפריע לי רעב או צמה רק שאני בכלל לא מרגישה טוב בי"ז בתמוז שברתי את הצום כבר ב10 בבוקר לאחר שרב אמר לי להתחיל לשתות בשיעורים ואם לא מרגישה טוב אז לפתוח את הצום. שתיתי ואכלתי בשיעורים מה שגרם לי להרגיש עוד יותר לא טוב ועד יותר להצטרך לשתות ולאכול ופתחתי את הצום. אחרי צומות אני לא מתפקדת שבוע. בתשעה באב הקודם אחרי הצום לא יכולתי אפילו לא יכולתי לקום מהכסא למיטה והיו צריכים לסחוב אותי. לא לאכול ולשתות אני יוכל אבל המצב שלי יהיה גרוע, ואני ממש לא יודעת מה לעשות
תשובה: בתשעה באב את חייבת לאכול ולשתות כרגיל. לגבי יום כיפור, יש לשאול שאלה נפרדת. הרב חיים כץ
שאלה: חבר אפיקורס: יש לי חבר שלאחרונה התוודה שהוא לא מאמין ביהדות גם אני וגם הוא לא בדיוק יודעים מה הוא מאמין(כיוון שהוא משנה את הדעה שלו המון)אבל הוא או מאמין שאין אלוקים בכלל או הוא מאמין באלוקים אבל לאלוקים לא אכפת לו בכלל מאיתנו וכל הדתות הם סתם הבל הבלים וטיפשות לפי מה שאני שמעתי ממנו הוא בחזקת כופר, הדבר הוא כיוון שהוא רק בן 16 הוא עדיין גר עם ההורים שלו אז הוא עושה כמה מצוות הוא הולך למניין לפעמים לובש ציצית שומר שבת וכד אז השאלה שלי היא שכאשר הוא בא למניין האם מותר לו לעלות ש"ץ או לקבל עלייה או משהו כזה?
תשובה: אל תתייחס בכובד ראש לחבר כי הוא בעצמו (כך כתבת בסוגריים) משנה את דעתו ולכן אין לייחס לדבריו עומק. ברור שהוא מבולבל מכל מיני סיבות שיכולות להיות בגיל זה שבו אדם מתחיל לגבש את אישיותו, והוא נחשף לכל מיני מצבים שמביכים אותו ואין לו ידע או עומק שמחסנים אותו בפניהם. לכן אל תדון אותו ככופר אלא כמסכן הזקוק לעזרה ואם תוכל תפנה אותו לאנשים חכמים ומנוסים שיוכלו לעזור לו להתייצב. תשתדל לחזק אותו באותן מצוות שהוא שומר כיון שיש סיכוי שהן ישמשו לו גשר לשוב בשלימות בשעה שיתפקח. בכל אופן אין ראוי שיהיה שליח ציבור אבל יש לעשות זאת בזהירות גדולה שלא יפגע וירגיש נדחה. אמנם ניתן לו לעלות לתורה ולקיים מצוות כי כבר לימדונו חכמים שמצוה גוררת מצוה. וגדולה היא זכות התורה להאיר את עיננו ולפתוח את ליבנו בעבודת ד'. בינתיים שמור על עצמך שלא תיסחף אחרי בלבולו ושקוד על שיעורי תורה ואמונה ובזאת תצליח בע"ה.
שאלה: פגישת עבודה בתשעה באב: אם יש פגישת עבודה או פגישה חברתית בתשעה באב שבילתי ניתנת לביטול ומעורבים בה הרבה אנשים, האם עובדה זו יכולה להסתדר עם הצום? האם זהו חטא? מה עושים?
תשובה: פגישה חברתית אין לקיים בתשעה באב. פגישת עבודה, אם זה חלק מתפקידיו של העובד דינה כעבודה, שאם אין ברירה ואין אפשרות לדחותה לתאריך אחר מקיימים גם בתשעה באב. הרב חיים כץ
שאלה: מת מצווה גוי: במסכת מגילה ג: כתוב על כל מיני מצוות שמת מצווה דוחה משום כבוד הבריות. האם גם בגוי יש כבוד הבריות ועד כמה: א. נזיר נטמא על מת מצווה גוי? ב. כהן נזיר נטמא על מת מצווה גוי? ג. כהן נטמא על מת מצווה גוי? ד. כהן גדול נטמא על מת מצווה גוי? ה. ישראל נטמא על מת מצווה גוי? ו. ישראל מפסיד מקרא מגילה על מת מצווה גוי? ז. האם יש הבדל אם זה גוי שעמו במלחמה עם ישראל? אם עמו במלחמה עם ישראל, יש הבדל אם הגוי בעצמו היה לוחם?
תשובה: גם אצל גוי יש חיוב קבורה אך אין את עניין כבוד המת ולכן: א-ד. לא נטמאים. ה. כן. ו. כמדומני שלא מפסיד. ז. אין הבדל.
שאלה: אמירת תהילים לרפואת חולה בתשעה באב: האם מותר לומר תהילים לרפואת חולה קרוב במצב בריאותי קשה בתשעה באב?
תשובה: בפסקי תשובות מביא שמותר לקרוא תהילים לרפואה.
שאלה: מגילת איכה מתוך קלף: אחי קורה בט באב מתוך מגילה שאינה כשרה (ספר), לעומת זאת, אני יכול לשמוע מתוך מגילה כשירה. איפה עדיף לי לשמוע?
תשובה: עדיף לשמוע את קריאת המגילה של הלילה מתוך קלף. הרב חיים כץ
שאלה: פדיון בן לבת משפחת "לוי": רציתי לדעת לגבי פדיון בן. שם המשפחה הקודם שלי הוא "לוי". בזמנו נאמר לי שבשל כך אין אני צריכה לעשות פדיון לבן הבכור שלי. עד היום זה מנכר לי, האם זה ר או לא?
תשובה: זה לא תלוי בשם המשפחה אלא במעמדו של אביך. אם אביך לוי או כהן אין את צריכה לעשות פדיון הבן לבנך.
שאלה: אמירת תהילים בתשעה באב: אני אישה אשכנזיה. אני נוהגת להגיד תהילים של יום בכל יום, ואני גם חלק מקבוצה שגומרת ספר תהילים כל יום לרפואת ילד חולה. האם מותר להגיד תהילים אחרי חצות היום בתשעה באב?
תשובה: יש מחלוקת באחרונים לגבי קריאת תהילים קבועים במנחה של תשעה באב. ונראה שעדיף לקרוא בעשרי באב את של שני הימים. בתהילים הנאמרים כתפילה על חולה, ניתן להקל ולאומרם.
שאלה: מקלחת בצום ט  באב: האם מותר להתקלח בצום ט באב?
תשובה: אסור להתקלח ואסור אפילו לרחוץ ידיים  או כל חלק אחר מהגוף  אם הם לא מלוכלכות ממש. להתרחץ בי"ז בתמוז
שאלה: שאריות מזון בפה: האם מותר לאכול שאריות מזון שנשאר בפה לאחר כניסת הצום (שאריות מזון, לדוגמה, כאלה שנתקעו בין השיניים) או להוציאם החוצה?
תשובה: יש להוציאם החוצה אם אפשר.
שאלה: למה אומרים צום קל?: האם זה לא ההפך ממטרת הצום?
תשובה: לא מתכוונים שיתענגו בצום אלא שיעברו אותו ב ללא חולשות ושלא יחלו בצום.